Nikolaj Pavlovitj Akimov
Nikolaj Pavlovitj Akimov, 1901-1968, russisk teaterinstruktør og -teoretiker, der som elev af kunstneren M. Dobuzjinskij tillige blev grafiker og scenograf. I 1920'ernes nye Sovjetstat blev satire og karikatur Akimovs foretrukne genrer. Hans første selvstændige instruktion var Hamlet i Moskva 1932, en opsætning, der med sine figurtegninger var et opsigtsvækkende brud på den gældende tilladelige ytringsform. Sovjetmyndighederne lukkede forestillingen. Både som scenograf og som instruktør var Akimov påvirket af A. Tairov og J. Vakhtangov. I perioden 1935-49 og igen fra 1955 til sin død var han kunstnerisk leder af komedieteatret i det daværende Leningrad.